पिछले वर्ष जुलाई में सुप्रीम कोर्ट ने नवाज को अयोग्‍य घोषित करार दे दिया था। इसके बाद अब्‍बासी को पाकिस्‍तान का प्रधानमंत्री बनाया गया था। इसके बाद पार्टी के अंदर दरार की बातें होने लगी थीं। अब्‍बासी ने इस पर भी जवाब दिया और इस तरह की बातों को पूरी तरह से निराधार करार दिया।अब्बासी ने कहा कि पार्टी अगर 25 जुलाई को होने वाले चुनाव में जीतती है तो शाहबाज शरीफ अगले प्रधानमंत्री हो सकते हैं। शाहबाज जून 2013 से जून 2018 तक पंजाब प्रांत के मुख्यमंत्री रहे थे। सुप्रीम कोर्ट के फैसले के बाद नवाज शरीफ को पार्टी के अध्यक्ष पद के लिए भी अयोग्य कर दिया गया था जिसके बाद मार्च में शाहबाज को पीएमएल - एन का अध्यक्ष चुना गया था। शाहबाज शरीफ के बड़े भाई नवाज शरीफ को पिछले हफ्ते बेटी मरियम नवाज शरीफ के साथ जेल भेजा गया है। नवाज शरीफ को भ्रष्टाचार के मामले में 10 साल की सजा सुनाई गई है। उनकी बेटी मरियम नवाज को भी सात वर्ष की कैद की सजा सुनाई गई है। नवाज शरीफ को सजा लंदन के एवेन फील्ड में चार फ्लैट खरीदने के मामले में सुनाई गई थी।